**Musikvideo**

Musikvideoen er en nyere udtryksform fra 1975. En musikvideo kan være et kunstværk i sig selv eller en reklame for et band eller en sanger. Musikvideoers visuelle stil har fået stor betydning for alle andre levende billeder.

**De første**

1960'erne bød på store internationale musikfilm om The Beatles og Elvis Presley. Pladeselskaber begyndte i slutningen af 1960'erne og op gennem 1970'erne at producere filmoptagelser med deres musikere for at øge pladesalget og iscenesætte bandets livsstil og image.

Verdens første musikvideo anses for at være Queens hit "Bohemian Rhapsody" (1975). Men først i 1981 slog musikvideoerne for alvor igennem hos et stort publikum, idet MTV som den første tv-kanal begyndte at sende musikvideoer døgnet rundt. 1980'erne blev musikvideoernes årti.

## Musikvideoen som udtryksform

En musikvideo er et kort film- eller videoformat af ca. fire minutters varighed. Musikvideoen er et samspil mellem tekst, billede og lyd. Der er et billedforløb med en lydside. Lydmæssigt består en musikvideo af en sang eller et stykke musik. Beatet og stemningen i musikken er fundamentet for billedsiden i musikvideoen. Et helt nyt format inden for musikvideoer er den interaktive musikvideo. Den interaktive musikvideo inddrager fans og brugere i musikvideoens fortælling og skaber dermed meget personlige og individuelle oplevelser.

## Genre

En musikvideo tilhører fiktionsgenren, hvis tekst, billeder og musik opfattes som et kunstværk. En musikvideo hører derimod til ikke-fiktionsgenren, når den optræder som reklame for et band, et album, en indsamling eller et produkt

## Den narrative og lyriske musikvideo

Den narrative og den lyriske musikvideo er to forskellige typer af musikvideoer. En narrativ musikvideo er en fortælling med en begyndelse, en handling og en slutning. Der er en konflikt i fortællingen. En lyrisk musikvideo eksperimenterer med de visuelle lag for at udtrykke musikken. Den lyriske musikvideo vil formidle sansninger og vække følelser hos publikum.

## Stil

Musikvideoer har ofte en hurtig klipperytme, og kameraet er meget bevægeligt. Der er skæve vinkler, og billeder bliver vist oven i hinanden. Der anvendes farveseparationer og grov tekstur, sort-hvid og væltede linjer. Musikvideoers visuelle stil har fået stor indflydelse på alle andre levende billeder.